Diari Oficial de la Generalitat Valenciana


Sumari del DOGV 6443, del 21-01-2011 (2011/237)

RESOLUCIÓ de 20 de desembre de 2010, de la Direcció General d'Energia, per la qual s'atorga a Endesa Gas Transportista, SL, l'autorització administrativa per a la construcció de les instal·lacions corresponents al gasoducte de transport secundari denominat Marina Alta en els termes municipals de Dénia, el Verger, Ondara, Pedreguer, Gata de Gorgos i Xàbia, s'aprova el projecte d'execució, l'addenda I i l'addenda II, i es declara, en concret, la seua utilitat pública. Expedients CBREDE 2005/68/03 I CBREDE/2009/27/03.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6443

Data del DOGV
:   21-01-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/237


Data del document
:   20-12-2010

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * empresa privada

RESOLUCIÓ de 20 de desembre de 2010, de la Direcció General d'Energia, per la qual s'atorga a Endesa Gas Transportista, SL, l'autorització administrativa per a la construcció de les instal·lacions corresponents al gasoducte de transport secundari denominat Marina Alta en els termes municipals de Dénia, el Verger, Ondara, Pedreguer, Gata de Gorgos i Xàbia, s'aprova el projecte d'execució, l'addenda I i l'addenda II, i es declara, en concret, la seua utilitat pública. Expedients CBREDE 2005/68/03 I CBREDE/2009/27/03. [2011/237]
Vist l'expedient amb referència CBREDE 2005/68/03, incoat davant del Servici Territorial d'Energia d'Alacant, a instàncies d'Endesa Gas Transportista, SL, amb domicili a l'efecte de notificacions al c/ Doctor Aznar Molina, 2, 50252 Saragossa, relatiu a la sol·licitud de 23 de setembre de 2005, complementada per la de 21 de desembre de 2005, sobre l'autorització administrativa per a la construcció de les instal·lacions corresponents al gasoducte de transport secundari denominat Marina Alta (tram Dénia-Xàbia del gasoducte Oliva-Altea), en els termes municipals de Dénia, el Verger, els Poblets, Pedreguer, Ondara, Gata de Gorgos i Xàbia, a la província d'Alacant, l'aprovació del projecte d'execució i la declaració, en concret, de la seua utilitat pública.
S'hi adjunta un exemplar del projecte tècnic d'execució firmat pel tècnic competent i visat pel col·legi professional corresponent amb data 25 de novembre de 2005.
Vist que ha sigut realitzada la informació pública a què es fa referència en la Llei 34/1998, de 7 d'octubre, del Sector d'Hidrocarburs, en el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural i a allò que s'ha establit en el Decret 162/90, de 15 d'octubre, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental de la Generalitat Valenciana, per mitjà d'anuncis en el Butlletí Oficial de la Província d'Alacant de 8 de març de 2006, en el Diari Oficial de la Comunitat Valenciana de 24 de febrer de 2006, en els diaris de premsa Información i El Mundo de 10 de març de 2006, així com en el tauler d'edictes dels ajuntaments afectats.
Com a conseqüència del mencionat tràmit d'informació pública, s'han presentat escrits en els quals es formulen al·legacions per part d'algunes entitats i particulars, les quals, pel que fa a la construcció de les instal·lacions del gasoducte objecte de la informació pública practicada, fan referència a qüestions de titularitat de les finques afectades, al traçat i el tipus de sòl pel qual transcorre, a l'incompliment dels requisits exigibles normativament i legalment, i al caràcter de xarxa de distribució i no de transport que posseïx la instal·lació, i es proposen traçats alternatius per zones pròximes a altres infraestructures, com ara autopistes, carreteres o vials públics, a més de manifestar qüestions ambientals relacionades amb el paisatge o entorn agrícola de la zona.
Remeses les al·legacions expressades a l'empresa peticionària perquè donara conformitat o formulara els inconvenients que considerara procedents, esta ha emés contestació sobre les qüestions suscitades, amb indicació que: a) Es procedirà a la rectificació corresponent quant a domicilis i titularitats aportats; b) Que la instal·lació del gasoducte és compatible amb l'ús i la classificació com a sòl no urbanitzable comú i que una vegada instal·lada la canonada, el terreny es restituïx al seu estat inicial, i quedarà apte per al seu posterior cultiu, a més que l'afecció causada no comporta l'expropiació en ple domini, sinó la constitució d'una servitud subterrània de pas de gas que, en no dividir la finca, permet continuar l'explotació agrícola, sense perjuí que s'abonen els danys i perjuís que es causen per la instal·lació del gasoducte; c) Que la documentació presentada i sotmesa a informació pública és d'acord amb la legislació d'hidrocarburs, i es conclou que el projecte s'ajusta a la legalitat vigent i inclou els plans parcel·laris identificadors de les parcel·les afectades, camins, carreteres i edificacions existents, el traçat de la canonada i la zona afectada per l'ocupació temporal i les instal·lacions auxiliars del projecte, sense que hi hagen motius de nul·litat ni d'indefensió; d) Que el gasoducte ha sigut dissenyat amb caràcter de transport secundari a fi de disposar de capacitat suficient per a prolongar-se i donar subministrament a la resta de la comarca, i e) Que resulten inviables les alternatives proposades, ja que no és possible realitzar la instal·lació en les zones de domini o servitud de les infraestructures assenyalades, així com que transcórrega per límits o camins de totes les finques que travessa, ja que, d'una banda, podria afectar tercers aliens al present expedient i, d'una altra, suposaria un continu zig-zag en la traça, ja que un gasoducte ha de seguir una alineació el més recta possible i amb uns radis de curvatura mínims per a permetre pel seu interior mecanismes de neteja, inspecció i control que són imprescindibles per a garantir la seguretat de l'explotació de la canonada i el seu correcte funcionament.
Quant a l'impacte ambiental del projecte, manifesta que s'està tramitant l'avaluació d'Impacte Ambiental per part de l'organisme corresponent, i que les condicions que en la Declaració d'Impacte s'incloguen són de compliment obligatori per a Endesa Gas Transportista, SL.
Per tot això, es considera que s'han respectat en la major mesura possible els drets particulars, els quals han sigut tinguts en compte per mitjà de la realització dels tràmits d'informació pública, i se'ls fa compatibles amb els aspectes tècnics i econòmics respecte a la ubicació i al traçat idoni de les noves instal·lacions.
Vist que, de conformitat amb la sol·licitud efectuada segons el que establix el Reial Decret 1434/2002, s'ha remés als ajuntaments afectats pel traçat del gasoducte la separata del projecte presentat, i se sol·licita un informe on es dóna la conformitat o l'oposició a l'autorització sol·licitada i, si és el cas, les condicions tècniques procedents.
Es resumix a continuació i particularment les manifestacions dels informes rebuts, sense que conste en l'expedient el sol·licitat a l'Ajuntament del Verger:
- Ajuntament de Dénia: indica que el traçat transcorre per sòl no urbanitzable i dins de l'Àrea d'Esmorteïment d'Impactes, per la qual cosa s'haurà de tindre en compte el Pla d'Ordenació de Recursos Naturals (PORN) del Montgó i minimitzar-se els possibles impactes mediambientals; que la traça del gasoducte en el tram que discorre per la partida de Caragussos afecta el Pla Especial de Caragussos i a la reserva viària del traçat del tren; que hauran d'establir-se mesures correctores en afectar barrancs i camin s ramaders i que respecte als residus en l'execució s'hauran de gestionar d'acord amb la legislació vigent, i s'informarà sobre tot això amb independència de les autoritzacions i les llicències que foren necessàries.
- Ajuntament de Gata de Gorgos: manifesta que el traçat penetra en el terme en sòl urbà d'ús industrial des del vèrtex V-AL-127 fins al V-AL-133 sense tindre en compte els vials previstos en este sòl urbà, per la qual cosa quedaran parcel·les afectades del polígon industrial i això no és admissible, ja que es pot realitzar pels vials previstos; que a partir del vèrtex V-AL-133 es troba situat en sòl no urbanitzable comú, afectat pel PORN del Montgó i concretament per l'Àrea Perifèrica d'Esmorteïment d'Impactes, àrea agrícola i s'ha de sotmetre a l'informe previ de la Conselleria de Territori i Habitatge; que, a més, entre els vèrtexs V-AL-147 i V-AL-148 discorre per una zona d'especial protecció de valors arqueològics i proposa que el traçat s'ajuste, en la mesura que siga possible, a les carreteres existents.
- Ajuntament d'Ondara: desestima el traçat del gasoducte i proposa que discórrega per la part oest del terme municipal, ja que afectant la zona en què ja hi ha les actuals infraestructures com són l'autopista, variant o futur ferrocarril. D'altra banda, s'oposa a la ubicació de la instal·lació fixa en la partida Alfatares, i manifesta, no obstant això, la seua predisposició a aconseguir un consens respecte del traçat i ubicació del gasoducte.
- Ajuntament de Pedreguer: indica que la major part del traçat discorre per sòl no urbanitzable al seu pas pel terme municipal i tan sols una porció d'este mateix passa pel polígon industrial que s'alinea amb l'autopista. Que la traça, un tant irregular, afecta múltiples parcel·les privades a les quals crea una forta servitud i afecta el desenvolupament urbanístic de plans en via d'aprovació definitiva, com el Pla Parcial Industrial els Molinets i altres en procés de redacció, com són els sectors 5, 6 i 7. Que a la vista d'allò que s'ha manifestat, es proposa que el traçat discórrega íntegrament per la zona d'influència de l'autopista.
- Ajuntament dels Poblets: indica per on ha de travessar el traçat el riu Girona per a no contradir el concert previ del Pla General.
- Ajuntament de Xàbia: manifesta la seua oposició i assenyala que el traçat plantejat discorre en la seua integritat per sòl no urbanitzable comú, per la part nord de la CV-734 (Gata-Xàbia), en l'àmbit de l'Àrea d'Esmorteïment d'Impactes delimitat en el PORN del Parc Natural del Montgó; que no es justifica en el projecte la necessitat del referit traçat ni es plantegen alternatives a este i resulta més adequat que discórrega paral·lel al camí Vell de Gata i al camí de les Barranqueres fins a arribar a la zona industrial, on s'hauria d'emplaçar l'estació de regulació i mesurament (ERM).
Remesos els informes a l'empresa peticionària perquè donara la conformitat o formulara els inconvenients que considerara procedents, esta ha emés contestació sobre les qüestions suscitades, amb indicació en síntesi:
1. Quant al fet que el traçat discorre dins de l'Àrea d'Esmorteïment d'Impactes i que s'haurà de tindre en compte el Pla d'Ordenació de Recursos Naturals (PORN) del Montgó, assenyala que el projecte es troba sotmés a avaluació d'impacte ambiental i no és preceptiu un informe previ de l'òrgan ambiental, sense perjuí que s'incorpore a l'avaluació mencionada la consideració explícita de la seua compatibilitat amb els objectius del PORN del Montgó, així com l'informe de la Conselleria de Cultura sobre les condicions en l'execució de les obres en aspectes arqueològics.
2. Respecte al fet que la traça del gasoducte s'ha d'ajustar als vials quan afecte trams que discorren per actuacions urbanístiques aprovades, indica que el traçat s'ha ajustat el màxim possible a les zones de reserva viària aprovades que assenyalen els ajuntaments.
3. Quant a la necessitat de les autoritzacions i les llicències, s'han sol·licitat les autoritzacions i els permisos que són preceptius en el tràmit administratiu en què es troba l'expedient.
4. Respecte a les propostes per part d'alguns d'estos que el traçat discórrega íntegrament per la zona d'influència d'altres infraestructures, com ara l'autopista, les carreteres o els camins existents, indica que la legislació sectorial aplicable establix unes distàncies mínimes de separació que s'han de respectar, com són 25 metres des de l'aresta exterior en el cas de l'autopista, per la qual cosa no s'impediria que s'afectara finques de titularitat privada.
Vist que així mateix, i d'acord amb el que establixen els articles 80 i 98 del Reial Decret 1434/2002, es va remetre la separata del projecte, que conté les característiques generals de la instal·lació, a la resta de les administracions públiques, als organismes i, si és el cas, a les empreses de servicis públics o d'interés general afectats per la construcció del projecte de la mencionada conducció de gas natural. De les contestacions que hi ha en l'expedient, amb indicació de les condicions en què s'han de verificar les afeccions corresponents, són de destacar les següents:
1. Respecte a la carretera N-332, per als encreuaments subterranis que s'assenyalen en l'informe, que indica les condicions particulars, entre les quals figura que el traçat únicament l'afecta en el seu tram final, en la proximitat de l'enllaç de Dénia amb la CV-730, i es realitza un encreuament de l'actual carretera i de la variant, per mitjà d'un tub de protecció de 20''de diàmetre, el qual s'haurà d'estendre no sols a la projecció dels terraplens, sinó comprendre també el camí de servici del costat de la muntanya i l'actual carretera, perquè així es podrà realitzar el desdoblament de la variant sense afectar este, ja que eixe desdoblament està previst efectuar-se pel «costat del mar» de la variant.
2. Respecte dels encreuaments i els paral·lelisme en les carreteres CV-725, CV-724, CV-700 i CV-734, amb les condicions que en l'informe es contenen, entre les quals figuren, per a les tres primeres carreteres, que es realitzaran per mitjà de perforació mecànica, i s'executaran els pous d'atac a una distància superior de domini públic, és a dir, a més de 3 metres des de l'aresta exterior de l'explanació i en perpendicular a l'eix de la calçada, i s'establix que la distància mínima mesurada des de la rasant de la carretera a la generatriu superior de la camisa de protecció de la conducció serà de 0,90 m; i respecte a la carretera CV-734, que s'executarà el paral·lelisme en el marge esquerre, una vegada executat este a distància no inferior a la zona de protecció de la carretera, que en este cas és de 50 m, mesurats des de l'aresta exterior de la calçada i en perpendicular a l'eix d'esta.
3. Quant a l'autopista AP-7 s'establix que en la zona de protecció s'haurà de respectar 14 metres més a partir del límit d'explanació (8 m de zona de domini i 6 m per a la construcció del futur tercer carril); en previsió de futures ampliacions, l'autorització s'efectuarà en precari; en els punts d'encreuament amb l'autopista, la longitud de la camisa s'haurà d'estendre a cada costat de l'autopista, no sols els 8 metres de la zona de domini, sinó també els 6 metres per a la construcció del futur tercer carril. La perforació s'haurà de realitzar en terreny natural, sense afectar el terraplé de l'autopista, respectant sempre la profunditat d'1,50 m davall del ferm de la calçada i 0,80 m, com a mínim, davall del fons de la cuneta lateral. En l'encreuament davall del terraplé d'accés al pas superior, PK 610+850, la conducció no haurà d'estar a menys de 15 metres de la projecció vertical de la vora posterior de l'estrep.
4. Per afeccions en l'execució del gasoducte a un encreuament amb la via fèrria, s'establixen, entre altres, que la conducció estarà protegida per una baina d'acer revestida de fibra de vidre o tub de polietilé en el cas de perforació dirigida, que en l'encreuament amb el ferrocarril la baina estarà situada a una profunditat de 2 metres comptadors des de la cara inferior de la travessa de la via fèrria fins a la generatriu superior de la baina, que els respiradors estaran situats fora de la zona de domini públic i de servitud del ferrocarril, i es podran situar en la zona d'afecció, a una distància mínima de 20 metres des de l'aresta exterior de l'explanació, i que en el tram de paral·lelisme la distància de l'esmentada conducció a l'eix de la via fèrria serà de 40 metres com a mínim.
5. Quant a la carretera CV-738 i al ramal de connexió de la N-332 amb la CV-730, per mitjà de sengles encreuaments subterranis que s'hauran d'executar per mitjà de perforació horitzontal subterrània.
6. Respecte a les afeccions a camins ramaders, s'assenyala en l'informe remés la identificació d'estes, i no es planteja objecció respecte d'això si bé s'hauran d'observar les condicions que s'establisquen en els corresponents expedients d'ocupació.
7. Per afeccions a línies elèctriques i telefòniques, s'han de complir estrictament tots els requisits quant a distàncies reglamentàries per a encreuaments i paral·lelisme, així com en les mesures de seguretat necessàries.
Tots els informes que han sigut remesos o consten en l'expedient són coneguts per l'empresa sol·licitant que accepta i manifesta la seua conformitat amb les condicions que s'hi inclouen.
Vist que figura en l'expedient un nou informe de l'Ajuntament de Gata de Gorgos, amb data de registre d'entrada del Servici Territorial d'Energia d'Alacant de 06/10/2009, per mitjà del qual manifesta que una vegada s'ha rebut per part d'Endesa el traçat del gasoducte considerat respecte al traçat inicial del projecte, es proposen per part de l'ajuntament tres alternatives a este que s'adjunten a este document, amb l'objecte de minimitzar l'impacte ambiental i disminuir l'afecció als propietaris de les finques privades, que es desenvolupen per vials i camins ja existents, i s'indica que caldrà ajustar-se a expenses de l'informe que emeta el Servici Territorial de Carreteres d'Alacant sobre la possibilitat de realitzar el traçat paral·lel a la CV-734 carretera a Xàbia, i es conclou que no s'interposaran traves a la construcció del gasoducte, si bé sol·liciten que es valoren les propostes adjuntes.
Traslladat el referit escrit a l'empresa peticionària, exposa per mitjà d'un escrit de 23 de novembre d 2009 que, al marge de l'augment de la longitud en un 20 per cent i que suposa un increment en els costos del projecte, implica l'afecció a propietaris que inicialment no estaven previstos en el projecte i que una gran part del traçat, en dos de les alternatives proposades, es desplaça cap al nord i ix del terme municipal de Gata a altres termes municipals com són Dénia o Xàbia, i es genera una nova afecció a estos en una longitud aproximada de tres mil metres, i queden afectats estos doblement ja que el gasoducte ja transcorre per estos, i s'implica una major afecció mediambiental al PORN del Parc Natural del Montgó. Assenyala que cap de les propostes preveu la solució tècnica a l'encreuament amb la via fèrria de la línia Alacant-Dénia, ferrocarril que en un tram important es troba per davall de la cota de terreny en què és inviable la perforació horitzontal que s'exigix i que ha determinat el punt d'encreuament triat en el projecte. Que la major part dels camins que es proposen es troben catalogats com a camins ramaders, part d'estos són estrets i sinuosos, amb diferents anivellacions, i la seua amplària no impediria l'afecció als terrenys fronterissos per a l'execució de les obres. Que mediambientalment l'afecció és major a les alternatives previstes en l'estudi d'impacte i estimada com a acceptable en la Declaració d'Impacte Ambiental a esta data ja resolta per l'organisme competent. Finalment, que la tercera alternativa, el transcurs de la qual majoritàriament paral·lela a la carretera CV-734, es troba condicionada a les distàncies reglamentàries amb la CV-734, una vegada realitzada la consulta al Servici Territorial de Carreteres de la Conselleria d'Infraestructures i Transport, i contesta el mencionat organisme amb data 19 d'agost de 2009, per mitjà del qual manifesta que no és possible que el traçat discórrega per la plataforma de la calçada i ha de situar-se fora de la zona de protecció, i s'establix una distància mínima per al paral·lelisme pel desdoblament previst per a la via de 50 metres des de l'aresta exterior.
Vist que la Secretaria Autonòmica de la Conselleria de Territori i Habitatge va dictar la Declaració d'Impacte Ambiental de 12 de juny de 2007, en la qual resol estimar acceptable només als efectes ambientals el projecte de gasoducte de transport secundari Marina Alta (des de l'origen al vèrtex V-156) en els termes municipals de Dénia, el Verger, els Poblets, Ondara, Pedreguer, Gata de Gorgos i Xàbia (Alacant), sense perjuí de l'obtenció de les autoritzacions sectorials que siguen necessàries, així com del compliment del que establix la documentació aportada i les condicions que s'hi contenen.
Vist que en l'apartat tercer de la referida Declaració d'Impacte Ambiental figura que en relació amb el tram final del gasoducte (des del vèrtex V-156 fins al final V-156/76) en el terme municipal de Xàbia, el mateix s'avaluarà quan es reba a través de l'òrgan substantiu la documentació corresponent, en declaració d'impacte ambiental complementària a la present.
Vist l'escrit presentat de 8 de febrer de 2007 per l'empresa Endesa Gas Transportista, SL, en l'expedient referit CBREDE/2005/68/03, davant del Servici Territorial d'Energia d'Alacant, per mitjà del qual manifesta que ha sigut necessària la modificació des del vèrtex V-156 fins al final -V-156/76-, del projecte de gasoducte de transport secundari Marina Alta a causa de l'informe de l'Ajuntament de Xàbia a fi d'adequar el traçat als camins existents i finalitzar en l'àrea industrial, ja que sol·licita l'autorització administrativa, l'aprovació de l'addenda I al gasoducte de transport secundari Marina Alta en el terme municipal de Xàbia, a la província d'Alacant i la declaració, en concret, de la seua utilitat pública (CBREDE/2005/68/03).
S'adjunta l'exemplar de l'addenda I referida firmada pel tècnic competent i visada pel col·legi professional corresponent amb data 17 d'octubre de 2006.
Vist que la presentació de l'addenda I i d'acord amb l'escrit de sol·licitud presentat per l'empresa sol·licitant, comporta modificacions en el traçat de la conducció en el terme municipal de Xàbia, a partir del vèrtex V-156 i fins al vèrtex V-156/76, en la ubicació de la posició P-03, motivat per l'informe municipal de l'Ajuntament referit, així com variacions en les afeccions de les finques de la relació de béns i drets afectats del projecte d'execució inicialment presentat que s'arrepleguen en la presentada ara.
Vist que s'ha realitzat la informació pública de l'addenda I presentada per mitjà d'anuncis en el Butlletí Oficial de la Província d'Alacant d'11 d'abril de 2007, en el Diari Oficial de la Comunitat Valenciana d'11 de maig de 2007, en els diaris de premsa El Mundo i La Verdad de 19 d'abril de 2007, i ha sigut exposada en el tauler d'edictes de l'Ajuntament de Xàbia, únic afectat per la modificació del traçat que preveu la mencionada addenda I.
Com a conseqüència de l'esmentat tràmit d'informació pública, algunes entitats i particulars han presentat escrits en el qual formulen al·legacions, les quals fan referència a qüestions de titularitat de les finques afectades, conseqüències de l'ocupació temporal d'estes, i al traçat del gasoducte al seu pas per la Unitat d'Actuació Catarroges 1 i Catarroges 3, en el terme municipal de Xàbia, en la qual no s'ajusta als vials de titularitat municipal, i es proposen, a més, traçats alternatius per límits i zones pròximes a altres infraestructures, com ara autopistes, carreteres o vials públics.
Remeses les al·legacions expressades a l'empresa peticionària perquè donara conformitat o formulara els inconvenients que considerara procedents, va manifestar en síntesi:
a) Que es procedirà a les rectificacions corresponents respecte a titularitats i domicilis al·legats; b) Que l'ocupació temporal comporta efectivament la desaparició de tots els obstacles que hi ha en la superfície ocupada per a l'entrada de maquinària i personal, i que durant l'execució de les obres s'habilitaran les mesures necessàries per a permetre l'accés a la finca i el pas a l'un i l'altre costat de la pista de treball; c) Que el gasoducte és compatible amb el desenvolupament urbanístic de la parcel·la, perquè la seua instal·lació no comporta l'expropiació en ple domini, no restant volum edificable, i es conserva intacte l'atorgat pel planejament, sense que siga cert que provoque la divisió de les finques i les inutilitze per a qualsevol ús, sense perjuí d'abonar els danys i perjuís que es causen per mitjà del corresponent preu just; d) Que el projecte arreplega la modificació sol·licitada per l'Ajuntament de Xàbia del traçat inicialment previst i ha sigut el mateix Ajuntament el que ha determinat la necessitat que la canalització s'ajuste al viari i zones verdes de la Unitat d'Actuació del Polígon Industrial Catarroges, com es determina en els plans parcel·laris d'expropiació, i s'ajusta al viari entre els vèrtexs V-AL-156/76 i V-AL-156/71, que discorre posteriorment pel camí i a continuació pels límits de les finques afectades a fi d'esquivar les edificacions existents en la zona; e) Que quant a les modificacions plantejades, el traçat ha sigut instat pel mateix Ajuntament de Xàbia i s'adapta a les seues directrius i a les del planejament vigent.
Vist que, de conformitat amb la sol·licitud efectuada segons el que establix el Reial Decret 1434/2002, s'ha remés a l'Ajuntament de Xàbia, únic afectat pel traçat de l'addenda I, la separata d'esta, i se sol·licita un informe que dóne la conformitat o l'oposició a l'autorització sol·licitada, i s'informa el sentit que a continuació es ressenya:
- Manifesta el referit Ajuntament de Xàbia que s'aprecien les deficiències esmenables següents en la separata de l'addenda I remesa: 1. Que queden indefinides les característiques constructives de la denominada posició P-03, com ara plans de planta, alçats, fotografies d'instal·lacions semblants, ocupació de la parcel·la, altura màxima, reculades, etc. 2. Que s'haurà d'aportar l'autorització referent a l'encreuament de la carretera CV-734 i del barranc de la Vall. 3. Que s'ajuste el traçat en el tram comprés entre els vèrtexs V-AL-156/58 al V-AL-156/69 a fi que discórrega pel viari i les zones verdes establits per a la Unitat d'Execució Catarroges 3, pel PGOU aprovat amb data 31 de gener de 1990.
Remés al sol·licitant l'informe de l'ajuntament indica el següent:
1. Que ha sigut presentada davant de l'Ajuntament de Xàbia la documentació sol·licitada per a la ubicació de la posició de vàlvules del gasoducte. 2. Que els organismes afectats pels encreuaments indicats en la carretera i barranc, han donat la seua conformitat a la instal·lació projectada. 3. Que respecte a l'ajust de traçat assenyalat, la canalització discorre pel viari del polígon industrial Catarroges entre els vèrtexs V-AL-156/76 i V-AL-156/71. En este punt ha d'abandonar-lo perquè es troba condicionat pel que determina la Llei de Carreteres de la Generalitat quant a les distàncies que han de respectar-se per a autoritzar obres en la zona de servitud. És més, la proposta municipal fa que l'encreuament amb la carretera siga totalment inviable, ja que el punt d'eixida d'este coincidiria amb edificacions existents en l'altre extrem, sense que poguera evitar-se la seua afecció, per la qual cosa no es pot estimar l'alternativa plantejada. S'ha intentat minimitzar l'afecció de les finques privades discorrent, en la mesura que siga possible, per camins i límits de les parcel·les.
Vist que, de conformitat amb el que establixen els articles 80 i 98 del Reial Decret 1434/2002, es va remetre la separata de l'addenda I, que conté les característiques generals de la instal·lació, a la resta de les administracions públiques, als organismes i, si és el cas, a les empreses de servicis públics o d'interés general afectats, concretament a:
- Conselleria d'Infraestructures i Transport. Servici Territorial de Carreteres, s'ha remés un informe respecte a l'afecció a la carretera CV-734 en el terme municipal de Xàbia, per mitjà del qual autoritzen els encreuaments projectats amb les condicions que s'hi contenen.
- Confederació Hidrogràfica del Xúquer, es remete l'autorització per a encreuament d'uns quants llits públics per mitjà de conducció subterrània per a les obres del gasoducte de transport secundari Marina Alta amb els condicionats que s'hi contenen.
Traslladats els informes rebuts a l'empresa sol·licitant, manifesta la seua conformitat amb el contingut d'estos.
No figura en l'expedient l'informe sol·licitat a la Conselleria de Territori i Habitatge, Servici Territorial de Medi Ambient, Camins Ramaders.
Vist que la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge va dictar la Declaració d'Impacte Ambiental de 29 de gener de 2008, en la qual resol estimar acceptable només als efectes ambientals el projecte de gasoducte de transport secundari Marina Alta (des del vèrtex V-156 fins a la posició final P-03) en el terme municipal de Xàbia (Alacant), d'acord amb l'addenda I al projecte de 2006, sense perjuí de l'obtenció de les autoritzacions sectorials que siguen necessàries, així com del compliment del que establix la referida addenda al projecte, les mesures correctores establides en l'estudi d'impacte ambiental amb data novembre de 2005, base de la Declaració d'Impacte Ambiental de 12 de juny de 2007 del projecte de gasoducte de transport Marina Alta (V0 a V-156), les mesures correctores establides en l'addenda a l'estudi d'impacte ambiental al referit projecte (tram V-156 a posició final P-03) amb data octubre de 2006 (remesa amb data d'entrada 20 de setembre de 2007) i les condicions que s'hi contenen.
Vist que consta en l'expedient el posterior informe de 29 d'abril de 2009, del Servici de Patrimoni Arquitectònic i Patrimonial de l'Ajuntament de Xàbia, en el qual s'indica que, a pesar d'haver informat favorablement el traçat projectat, es desconeixia l'existència i interés de l'element denominada l'assut del Pas que seria destruït per les obres previstes del gasoducte, i es recomana un nou traçat en este lloc i dirigit al Servici de Patrimoni Arquitectònic i Medi Ambient de la Conselleria de Cultura i Esport.
Vist l'escrit presentat en l'expedient CBREDE/2009/27/03, per l'empresa Endesa Gas Transportista, SL, davant del Servici Territorial d'Energia d'Alacant, per mitjà del qual sol·licita l'autorització administrativa, l'aprovació de l'addenda II al gasoducte de transport secundari Marina Alta en els termes municipals de Dénia, el Verger, Ondara, Pedreguer, Gata de Gorgos i Xàbia, a la província d'Alacant i declaració, en concret, de la seua utilitat pública.
S'hi adjunta l'exemplar de l'addenda II referida firmada pel tècnic competent i visada pel col·legi professional corresponent amb data 29 d'octubre de 2009.
Vist que la presentació de l'addenda II i d'acord amb el contingut d'esta, comporta modificacions en el traçat de la conducció en els referits termes municipals, motivades pels informes municipals dels ajuntaments afectats en el projecte original (expedient CBREDE/2005/68/03), així com per l'informe del Servici de Patrimoni Arquitectònic i Patrimonial de l'Ajuntament de Xàbia en la tramitació de l'addenda I amb el mateix número d'expedient i comporta variacions en les afeccions de les finques de la relació de béns i drets afectats del projecte d'execució inicialment presentat i de l'addenda I, que s'arrepleguen en la presentada ara i que es concreten en les següents:
- Terme municipal de Dénia.
· Adaptació al nou punt d'entrega d'Enagás, SA, del Gasoducte Montesa-Dénia, actualment en servici i que suposa una prolongació de la canonada en una longitud de 60 metres.
· A causa de la necessitat d'adaptar el traçat al futur vial del polígon industrial de Caragussos es modifica entre els vèrtexs V-72 i V-76.
- Terme municipal del Verger.
· Pel fet que un tram de la carretera N-332 ha passat a ser via urbana de titularitat municipal es modifica des del vèrtex V-10 fins al V-46. En la traça modificada es varia la ubicació de la posició 00 de la qual partixen les denominades antena a Pego i antena al Verger que no són objecte d'este expedient.
- Terme municipal d'Ondara.
· S'inicia la variant en l'eixida de la posició 01, gira cap a un camí pel qual discorre en un tram per a minimitzar l'afecció manifestada per l'Ajuntament i al·legants particulars (V-AL-56 al V-AL 59) i reprén el projecte original.
- Terme municipal de Pedreguer.
· Per a adaptar el traçat a futurs vials del polígon industrial els Molinets es modifica el traçat entre els vèrtexs V-91 al V-98.
· A fi de minimitzar l'afecció al PORN del Montgó sol·licitada per l'Àrea de Conservació d'Espais Naturals de la Generalitat, es modifica entre els vèrtexs V-117 a V-119.
- Terme municipal de Gata de Gorgos.
· Modificació per a adaptar el traçat als futurs vials del polígon industrial els Plans entre els vèrtexs V-125 al V-134.
· A fi de minimitzar l'afecció a finques de titularitat privada, es modifica el traçat entre els vèrtexs V-143 a V-147.
· Per a evitar interferir en un jaciment denominat paratge de la Rana es modifica el traçat entre els vèrtexs V-147 a V-149.
- Terme municipal de Xàbia
· Modificació per a evitar la denominada l'assut del Pas, de titularitat municipal. (V-156 al V-156/3)
Vist que, per mitjà d'un escrit presentat per l'empresa sol·licitant, es posa de manifest que, com a conseqüència de la presentació de l'addenda II, el gasoducte de transport secundari Marina Alta ja no discorre pel terme municipal dels Poblets, ja que les afeccions que figuren en la relació de béns i drets adjunta i que es concreten en les finques denominades AL-PB-1V, AL-PB-2V i AL-PB-3V d'este terme municipal, corresponen a una part de la servitud i l'ocupació temporal, però l'eix de la canonada discorre per un camí del terme municipal del Verger.
Vist que ha sigut realitzada la informació pública de l'addenda II, per mitjà d'anuncis en el Butlletí Oficial de la Província d'Alacant de 26 de gener de 2010, en el Diari Oficial de la Comunitat Valenciana de 3 de febrer de 2010, en els diaris de premsa Información de 19 de febrer de 2010 i Las Provincias de 10 de febrer de 2010, i exposada en el tauler d'edictes dels ajuntaments afectats per les modificacions del traçat que preveu l'addenda II.
Com a conseqüència del mencionat tràmit d'informació pública, s'han presentat escrits en els quals es formulen al·legacions per part d'entitats i particulars, les quals fan referència a aspectes ambientals i al traçat del gasoducte, i se secunda la proposta que per part de l'Ajuntament de Gata de Gorgos es formula i que se centra en el denominat traçat alternatiu B, que discorre en la seua totalitat pels camins existents, i suposa una menor imposició de servituds als propietaris afectats, que es disminuiria l'afecció de les seues propietats en una secció aproximada de 5 metres, i disminuirien la superfície de servituds i l'ocupació temporal, així com els costos de les obres que s'han d'executar, que són terrenys plans, degradats i no estaran afectades edificacions ni elements constructius indemnitzables o ambientalment protegits o susceptibles de protecció. Afigen que la proximitat del gasoducte a les zones urbanes i urbanitzables, uns 230 metres, és contrària al que s'establix en el Decret 2414/1961, de 30 de novembre, vigent per a este supòsit, que establix una distància mínima de dos mil metres comptadors del nucli més pròxim de població agrupada per al desenvolupament d'esta activitat.
Remeses les al·legacions expressades a l'empresa peticionària perquè donara conformitat o formulara els inconvenients que considerara procedents, va manifestar: a) Que amb data 12 de juny de 2007, la Conselleria de Territori i Habitatge va dictar la Declaració d'Impacte Ambiental favorable i que l'Àrea de Conservació d'Espais Naturals, en el seu informe, descartava l'alternativa que el traçat discorreguera fora del PORN del Montgó, a causa d'una major afecció ambiental, i es tria la que se situa pel seu interior ja que s'intenta seguir el corredor d'infraestructures existents; b) Que respecte de les afeccions a finques privades, s'indica que més de la meitat del traçat a Gata de Gorgos discorre per camins o vials públics, criteri informador de preferible elecció, però que no sempre es pot reflectir en el traçat definitiu, bé per impediments tècnics, com són la longitud, orografia o viabilitat constructiva i eficiència, impediments mediambientals i finalment administratius, com són l'ordenació del territori o les noves infraestructures projectades per altres organismes; c) Respecte al traçat alternatiu proposat com a alternativa B es reitera que este discorre per camins ramaders i es trasllada al terme municipal de Dénia i al de Xàbia que, en tot cas, i en traslladar-se a nous afectats, tindrien el mateix dret que el projecte no es modificara, i no és justificable mentre este terme municipal estiga ja afectat pel traçat del gasoducte, ja que este té vocació de transportar gas a tots i a cada un dels termes municipals que travessa. d) En últim lloc, indica que el decret considerat d'aplicació pels al·legants no ho és en el fet que la legislació aplicable en matèria d'hidrocarburs, Llei 34/1998, de 7 d'octubre, es tracta d'una llei especial que inclou un procediment més complet i informat que la legislació invocada.
Vist que, de conformitat amb la sol·licitud efectuada segons el que establix el Reial Decret 1434/2002, s'ha remés als ajuntaments afectats per les modificacions contingudes en l'addenda II, la separata d'esta, se sol·licita un informe pel qual es done la conformitat o l'oposició a l'autorització sol·licitada, sense que figuren en l'expedient els sol·licitats als ajuntaments d'Ondara, Pedreguer i Dénia, que va sol·licitar una pròrroga per a la seua emissió amb data 14.01.2010, sense que fins a la data haja presentat este.
Per la seua banda i respecte a la resta d'ajuntaments, figura en l'expedient el següent:
- Ajuntament de Gata de Gorgos. El mencionat ajuntament va remetre un escrit en forma d'al·legacions en el període per a la seua presentació establit en la informació pública, i es fa menció de la sol·licitud de l'informe requerit en este tràmit.
El contingut de les al·legacions i la seua contestació per l'empresa sol·licitant que figura en el resultant anterior, es reproduïx íntegrament en el present.
- L'Ajuntament de Xàbia manifesta el següent: 1. Que revisat l'expedient en qüestió, s'ha modificat el traçat del gasoducte en el seu encreuament amb la Barranquera o barranc de les Valls, i es desvia a l'est de l'assut del Pas, a fi de no afectar la mencionada obra hidràulica i que, per tant, s'ha arreplegat el que s'ha indicat en l'informe de l'arqueòleg municipal, sense que hi haja res a objectar a la separata de l'addenda II, excepte el ja indicat en informes anteriors referent al traçat del gasoducte per l'interior de parcel·les de titularitat privada que condicionarà el futur desenvolupament de xarxes d'infraestructures viàries que s'han d'implantar en el terme municipal i concretament entre els vèrtexs V-AL-153 i V-AL-156 que, sense alteració substancial d'este, s'haurà d'haver realitzat en la seua totalitat per l'actual traçat del camí Vell de Gata, almenys des de la intersecció amb el terme municipal de Xàbia.
- L'Ajuntament del Verger informa que s'estan realitzant obres de condicionament i millora de l'antiga carretera CN-332, hui de titularitat municipal i comporta una substitució integral de tots els servicis urbanístics existents i incorporació d'uns nous, entre estos una part del traçat del gasoducte previst en l'addenda II i resulta necessari escometre immediatament les obres d'instal·lació. Que, a més el traçat, haurà de tindre en compte el futur desenvolupament urbanístic i la solució seria que fóra desviat per camins públics.
Vist que, de conformitat amb el que establixen els articles 80 i 98 del Reial Decret 1434/2002, es va remetre la separata de l'addenda II, que conté les característiques generals de la instal·lació, a la resta de les administracions públiques, al organismes i, si és el cas, a les empreses de servicis públics o d'interés general afectats.
Figura en l'expedient informe de l'empresa Enagás respecte de l'afecció als béns afectats d'esta, i s'establixen les condicions d'autorització que s'hi contenen, conegudes i acceptades per Endesa Gas Transportista, SL.
No figura en l'expedient l'informe sol·licitat a la Confederació Hidrogràfica del Xúquer per a l'encreuament, entre altres, del riu Girona en el terme municipal del Verger.
Vist que consta en l'expedient l'informe de la Conselleria de Cultura i Esport de 9 de setembre de 2009, per mitjà del qual es manifesta, en relació a l'assut del Pas en el terme municipal de Xàbia, que serà tingut en compte allò que s'ha indicat per par del mencionat ajuntament per al manteniment i no afecció de l'esmentat element etnològic.
Vist que, d'acord amb el que establix l'article 3.2. apartat c, de la Llei 34/1998 de 7 d'octubre, del Sector d'Hidrocarburs, després de la seua nova redacció donada per la Llei 17/2007, de 4 de juliol, en relació amb el que disposa l'article 67 de l'esmentada llei, va ser sol·licitat per part d'esta Direcció General d'Energia a la Direcció General de Política Energètica i Mines del Ministeri d'Indústria, Turisme i Comerç, l'informe a fi consignar les possibles afeccions de la projectada instal·lació als plans de desenvolupament de la xarxa, a la gestió tècnica del sistema i al règim econòmic regulat en la vigent normativa gasista.
A l'efecte, amb data 20 d'abril de 2009 consta informe favorable a l'autorització administrativa emés per la Direcció General de Política Energètica i Mines del Ministeri d'Indústria, Turisme i Comerç, del projecte del gasoducte de transport secundari Marina Alta (tram Dénia-Xàbia del gasoducte Oliva-Altea).
Vist que, d'acord amb la sol·licitud, el projecte i les addendes I i II, la finalitat que es perseguix amb la construcció d'esta instal·lació és dotar d'infraestructura gasista, com a energia alternativa, facilitar el desenvolupament industrial, la diversificació energètica i la millora en el subministrament per a esta zona geogràfica.
Vist la necessària informació aclaridora en els expedients incoats per part de l'empresa peticionària, respecte dels termes municipals a què afecta el traçat del gasoducte, amb data 23.06.2010 va ser requerida des de la Direcció General d'Energia, l'empresa Endesa Gas Transportista, SL, a fi d'expressar i documentar els punts que s'assenyalen en l'esmentat ofici, una vegada omplit el referit requeriment amb el resultat que hi ha en l'expedient i, d'entre les manifestacions del qual, es destaquen les següents:
- En el terme municipal de Dénia, indica ajustar-se als futurs vials del polígon Caragussos, pendent de desenvolupament urbanístic, i no hi ha projecte d'urbanització i/o reparcel·lació aprovat ni en fase de tramitació, sense que discórrega per la reserva viària del tren Dénia-Gandia.
- En el terme municipal del Verger les variants s'han adaptat a la carretera que ha passat a l'ajuntament i s'indica que no hi ha inconvenients a allò que s'ha sol·licitat per part d'este, i a la denominada Unitat d'Actuació 1, esta última per vials ja executats, sense que siga possible tècnicament la proposta de discórrer el traçat per un camí pròxim entre els vèrtexs 46 i 49, en tractar-se d'un camí molt estret i amb edificacions limítrofes, sense que d'altra banda, el traçat sol·licitat per Endesa Gas Transportista, SL, afecte el planejament municipal.
- Quant al terme municipal dels Poblets, no figura cap afecció ja que s'ajusta al traçat i és tècnicament possible no ser necessari el transcurs de la traça del gasoducte per este.
- En el terme municipal d'Ondara, s'ha minimitzat l'afecció a finques particulars en un tram (V-56 al V-59), i s'ha modificat el traçat de la denominada antena a Ondara a petició de l'ajuntament que es va informar favorablement i en el qual s'incloïa la posició P-01, origen d'esta antena i part integrant del gasoducte.
- En el terme municipal de Pedreguer, la traça s'adapta a l'actuació prevista per l'Ajuntament del polígon industrial els Molinets, pendent de desenvolupament urbanístic, i no hi ha projecte d'urbanització i/o reparcel·lació aprovat.
- Respecte al terme municipal de Gata de Gorgos, el traçat s'adapta als vials projectats del polígon industrial els Plans (V-125/1 fins al V-125/18), així com dos variants posteriors en què en una és possible el seu transcurs per camins per a minimitzar l'afecció (V-143 a V-147) i en una altra s'eviten unes restes arqueològiques (V-147 a -149), sense que siguen possible tècnicament i mediambientalment les alternatives proposades per l'Ajuntament per afecció a altres infraestructures (CV-734) i termes municipals (Dénia i Xàbia), i sense que, d'altra banda, el traçat sol·licitat per Endesa Gas Transportista, SL, afecte el planejament municipal.
- Finalment i respecte al terme de Xàbia el traçat ha evitat l'assut com es va sol·licitar per part de l'Ajuntament, s'ha traslladat majoritàriament a camins existents i s'ha adaptat als vials del polígon Catarroges 1, i s'adjunta ara la variant que es proposa per part de l'Ajuntament de Xàbia per a la seua adaptació a l'actuació de Catarroges 3 i que implica una modificació puntual que afecta els propietaris de les finques AL-JA-169V i AL-JA-171V, afectades en l'addenda I.
Atés que de la documentació aportada es justifica el disseny i la construcció de tots els elements del gasoducte de transport secundari Marina Alta, l'adaptació del seu traçat, en la major mesura del possible, als plans urbanístics aprovats pels ajuntaments afectats, la impossibilitat per qüestions tècniques, mediambientals o constructives de les alternatives proposades i no arreplegades en les modificacions que s'han previst en les addendes I i II, l'acceptació de les condicions imposades pels organismes afectats i finalment, la compatibilitat, quan això ha sigut possible, amb els aspectes tècnics i econòmics respecte a la ubicació i traçat idoni de les noves instal·lacions del gasoducte, amb els drets particulars.
Vist que el projecte d'execució i les addendes I i II presenten un traçat plenament concretat, disposen entre la seua documentació amb els plans pertinents a escala adequada, estan prou detallades i contenen una relació concreta i individualitzada dels béns i drets afectats amb les modificacions aportades.
Vist que el Servici Territorial d'Energia d'Alacant, encarregat de la instrucció dels expedients de sol·licitud, ha informat favorablement esta.
Atés que la documentació tècnica acompanyada disposa d'una definició i una concreció de les característiques tècniques i de traçat que garantixen la màxima seguretat i la millor funcionalitat del gasoducte, i estos són els paràmetres que condicionen i obliguen principalment a adoptar un traçat, amb independència de les afeccions que a tercers puguen representar i això sense perjuí d'indemnitzar adequadament estes.
Atés que l'article 75.2 del Reial Decret 1434/2002, de 27 de desembre, establix que les autoritzacions a què es referix el present títol seran atorgades, sense perjuí de les concessions i autoritzacions que siguen necessàries, d'acord amb altres disposicions que siguen aplicables, i en especial les relatives a l'ordenació del territori i al medi ambient.
Atés que hi ha entre la totalitat de les sol·licituds presentades íntima connexió a l'efecte de la seua resolució, es procedix a la seua acumulació, d'acord amb el que disposa l'article 73 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que determina que l'òrgan administratiu que inicie o tramite un procediment, qualsevol que haja sigut la forma de la seua iniciació, podrà disposar la seua acumulació a altres amb què tinga identitat substancial o íntima connexió.
Atés que s'han complit els tràmits establits en el títol IV del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
Atés la Direcció General d'Energia competent per a la resolució del present expedient, d'acord amb el que disposa l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
Esta Direcció General d'Energia resol:
Primer
Atorgar l'lautorització administrativa a l'empresa Endesa Gas Transportista, SL, per a la construcció de les instal·lacions corresponents al gasoducte de transport secundari denominat Marina Alta en els termes municipals de Dénia, el Verger, Ondara, Pedreguer, Gata de Gorgos i Xàbia, a la província d'Alacant.
La present autorització estarà sotmesa a les condicions que figuren a continuació:
1. El titular de la instal·lació constituirà en el termini d'un mes una garantia per valor de 78.426,43 euros, import del dos per cent del pressupost de les instal·lacions afectades que figuren en la present resolució, per a garantir el compliment de les seues obligacions, de conformitat amb l'article 82 del Reial Decret 1434/2002, de 27 de desembre, regulador de les activitats de transport, distribució, comercialització, subministrament i procediments d'autorització d'instal·lacions de gas natural. L'esmentada fiança es constituirà en la Tresoreria del Servici Territorial d'Alacant de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i l'Orde de 16 de desembre de 1996 de la Conselleria d'Economia, Hisenda i Ocupació, per la qual es regula el procediment de constitució i devolució de fiances. La fiança serà tornada al titular de la present autorització, després de la sol·licitud prèvia, una vegada que el Servici Territorial d'Energia d'Alacant formalitze l'acta de posada en marxa de les instal·lacions a què es referix la present resolució i l'interessat justifique el compliment de les obligacions derivades de la present autorització.
2. La companyia Endesa Gas Transportista, SL, complirà estrictament les obligacions que s'assenyalen en l'article 68, Obligacions dels titulars d'autoritzacions per a la regasificació, transport i emmagatzemament de gas natural de la Llei 34/1998, de 7 d'octubre, del Sector d'Hidrocarburs, així com en els apartats 1 i 3 de l'article 6 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
3. El titular de la present autorització disfrutarà, com a transportista, dels drets que assenyala l'article 69 de la Llei 34/1998, de 7 octubre, del Sector d'Hidrocarburs, així com els que s'assenyalen en els apartats 1 i 2 de l'article 6 del Reial Decret 1434/2002, de 27 de desembre, abans referit.
4. La present autorització s'entén sense perjuí de les concessions i autoritzacions sobre protecció del domini públic que siguen necessàries, d'acord amb altres disposicions que resulten aplicables, la corresponent legislació sectorial en especial les relatives a l'ordenació del territori, urbanisme i al medi ambient, tot això segons el que disposa l'article 67.3 de la Llei 34/1998, de 7 d'octubre, del Sector d'Hidrocarburs.
5. La determinació de les tarifes i del règim econòmic que s'apliquen per al subministrament de gas natural es regirà per les disposicions vigents en cada moment.
6. La present autorització s'atorga sense perjuí de tercers i es deixen fora de perill els drets particulars.
7. Serà causa de revocació de la present autorització:
- L'incompliment de la constitució del depòsit de garantia en la forma i el termini assenyalat en el present condicionat.
- L'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.
8. Endesa Gas Transportista, SL, haurà d'adoptar les mesures i actuacions necessàries per a complir els continguts de les resolucions de 12 de juny de 2007, de la Secretaria Autonòmica de la Conselleria de Territori i Habitatge, publicada en el DOCV de 05/05/2010, i de 29 de gener de 2008, de la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge, per les quals es formula la Declaració d'Impacte Ambiental del gasoducte autoritzat.
Segon
Aprovar el projecte d'execució, l'addenda I i l'addenda II del denominat gasoducte de transport secundari Marina Alta, firmats pel tècnic competent i visats pel col·legi professional corresponent amb dates 25 de novembre de 2005, 17 d'octubre de 2006 i 29 d'octubre de 2009, respectivament, així com la documentació complementària presentada amb data 23 de juny de 2010, les característiques principals del qual s'indiquen a continuació i sotmetre'ls a les condicions que igualment s'indiquen:
· Tipus de gas: gas natural.
· Punt de connexió: gasoducte propietat d'Enagás, gestor tècnic del sistema gasista, en la seua posició 15.20.04, situada en les proximitats de l'autopista AP-7 en el terme municipal de Dénia (Alacant).
· Traçat: des del punt de connexió citat, el gasoducte creua la carretera N-332, la seua connexió amb la CV-730 i en direcció est, entra en el terme municipal del Verger (vèrtex V-10), discorre pel marge dret de l'antiga carretera N-332 (ara vial municipal), seguint en direcció est.
Pròxima a esta carretera s'ubica la posició P-00, des d'on partirà el subministrament als municipis de Pego i el Verger.
Continua per la mencionada carretera fins prop del nucli urbà, on la creua adaptant-se a la UA-1 del municipi del Verger, passa pels vials ja executats, i ix en direcció sud-est per a creuar el riu Girona, gira de nou al sud-est fins a deixar el terme municipal del Verger i entrar en el de Dénia, a continuació travessa el barranc de l'Alberca per a entrar en el terme municipal d'Ondara (vèrtex V-54), seguix esta mateixa direcció sud-est, i creua la carrerada del camí del Verger a Xàbia, la carrerada d'Alfatara i del Molí de Coi.
Al nord del municipi se situa la posició P-01, que donarà subministrament a les poblacions de Dénia i Ondara.
El gasoducte seguix en paral·lel a la carrerada del camí del Verger a Xàbia, creua la carrerada d'Alfatara a Dénia, la carretera municipal CV-722, la carrerada del camí vell de Dénia i la carrerada del camí del Verger a Xàbia, finalment (vèrtex V-66) s'endinsa de nou en el terme municipal de Dénia. A continuació creua la carretera CV-725 i agafa la direcció sud, discorrent pels futurs vials del polígon industrial Caragussos. Contínua en el terme municipal de Pedreguer (en el vèrtex V-77), travessa la carretera N-332, per a continuar en direcció cap a Pedreguer. En les proximitats de la carretera CV-724 (en el vèrtex V-91) s'efectua una variant per a l'adaptació al futur polígon industrial els Molinets, passa pels seus vials, creua la CV-724 prop d'una rotonda. A continuació el traçat creua l'autopista AP-7 i la carretera d'accés al nucli urbà per a discórrer en paral·lel a l'autopista i pel vial del polígon industrial de Pedreguer girar a l'est i travessar de nou l'autopista AP-7 i la carretera N-332.
Continua en direcció sud-est, on se situa la posició P-02, des d'on es donarà subministrament a les poblacions de Pedreguer i de Gata de Gorgos.
A l'eixida d'esta posició, el gasoducte discorre en direcció sud-est per un camí a fi de minimitzar la seua afecció, a sol·licitud de l'Àrea de Conservació d'Espais Naturals de la Generalitat, recorre paral·lelament la carrerada d'Oquins a la Llosa per a entrar en el terme municipal de Gata de Gorgos molt pròxim al vèrtex V-125.
Des del mencionat vèrtex, el traçat s'adapta als futurs vials del polígon industrial els Plans, variació efectuada a sol·licitud de l'Ajuntament de Gata, fins al vèrtex V-134, creua el ferrocarril Dénia-Alacant, després, en sentit est, creua la carretera CV-738 i continua en la mateixa direcció que la carretera CV-734. En esta zona a l'entorn del vèrtex V-147 es voreja el paratge municipal de la Rana, continua en paral·lel a la CV-734, fins a arribar novament al terme municipal de Dénia, que després d'una longitud aproximada de 100 metres entra en el terme municipal de Xàbia, continua en sentit est, s'evita l'assut en l'encreuament del barranc de les Valls, i finalment discorre cap a Xàbia, gira en el vèrtex V-156/51 cap al sud també per camins i creua la carretera CV-734 per a aconseguir el polígon denominat Catarroges 1, on finalitza el gasoducte.
En el vèrtex V-156/76 es fixa la posició P-03 des d'on se subministrarà al municipi de Xàbia.
· Canonades i característiques:
En un sol ramal principal, d'acer al carboni de 10''de diàmetre, especificació API 5L, qualitat grau X-42, amb transport de gas a una pressió màxima de disseny de 80 bar i màxima de servici de 59 bar (transport secundari).
Les longituds parcials des del punt de connexió a la posició P-00 i entre les distintes posicions successives, són, respectivament, 1.647 m; 5.393 m; 6.785 m i 9.488 m total longitud del gasoducte: 23.313 m.
Les canonades discorren soterrades a les profunditats següents:
- En condicions normals de col·locació de la conducció, la profunditat mínima és d'un metre sobre la seua generatriu superior.
- En l'encreuament de rius, torrents o rierols importants, s'ha previst aconseguir una profunditat mínima de soterrament, entre 1,50 i 2,50 m, així mateix, en els encreuaments de carreteres, autovies, autopistes i altres vials, la canonada s'instal·larà a 1,50 m, com a mínim i per al cas d'encreuaments amb ferrocarrils, la profunditat mínima serà de 2,50 m.
- En tot cas, s'ajustaran a les condicions dels informes dels organismes consultats, el contingut del qual ha sigut acceptat per l'empresa peticionària.
El cabal considerat per a subministrament inicial, es distribuïx de la forma següent: Pego, 5.000 m³(n)/h; el Verger, 1.500 m³(n)/h; els Poblets, 1.500 m³(n)/h; Ondara, 500 m³(n)/h; la Xara (Dénia), 3.000 m³(n)/h; Pedreguer, 1.000 m³(n)/h; Gata de Gorgos, 1.000 m³(n)/h; Xàbia, 8.000 m³(n)/h, i futures ampliacions, 8.500 m³(n)/h.
· Estacions de regulació i mesurament (ERM):
S'instal·len quatre ERM, una en cada una de les posicions assenyalades i emplaçament exposats en l'apartat traçat amb les característiques següents:
- Posició P-00: ERM. G-250 de 59/16 bar, amb cabal màxim de 6.800 m³(n)/h.
- Posició P-01: ERM. G-400 de 59/16 bar, amb cabal màxim de 11.060 m³(n)/h.
- Posició P-02: ERM. G-250 de 59/16 bar, amb cabal màxim de 6.800 m³(n)/h.
- Posició P-03: ERM. G-400 de 59/16 bar, amb cabal màxim de 11.060 m³(n)/h.
· Instal·lacions auxiliars:
- Quatre vàlvules de seccionament localitzades en cada una de les posicions assenyalades.
- Protecció catòdica per mitjà d'un sistema de protecció activa, consistent a unir l'estructura (conducció i instal·lacions) al pol negatiu d'una font de corrent continu. Es tracta d'un transforectificador el pol positiu del qual està connectat al llit anòdic o dispersiu. Comprén les estacions de protecció catòdica i accessoris instal·lats en la canonada.
- Sistema de comunicació i telecontrol, a través de conducte de polietilé que allotja el cable de fibra òptica.
- Instal·lacions elèctriques, les necessàries per al funcionament dels sistemes abans citats.
· Pressupost total conjunt: 3.921.321,52 euros.
Les condicions a què està sotmesa la mencionada aprovació són les següents:
1. Les obres hauran de realitzar-se d'acord amb el projecte, l'addenda I i l'addenda II presentats, amb les variacions que, si és el cas, se sol·liciten i s'autoritzen i es referiran als elements compresos en l'àmbit d'aplicació del Reglament de Xarxes i Connexions de Combustibles Gasosos aprovat pel Reial Decret 919/2006, de 28 de juliol. Estes instal·lacions estaran previstes per a respondre als avanços tecnològics en el camp del gas i aconseguir proveïments flexibles i segurs.
2. El titular de l'esmentada instal·lació donarà compte de l'acabament de les obres al Servici Territorial d'Energia d'Alacant, a l'efecte de reconeixement, i presentaran l'oportú certificat de direcció, subscrit pel tècnic competent.
3. El titular de la instal·lació notificarà per escrit al Servici Territorial d'Energia d'Alacant el començament dels treballs per a efectuar inspeccions d'estos, si es considera convenient.
4. L'administració deixarà sense efecte la present resolució en el moment que s'observe l'incompliment de les condicions imposades per esta. En estos supòsits, l'administració, després de l'oportú expedient previ, acordarà l'anul·lació de l'autorització amb totes les conseqüències d'orde administratiu i civil que se'n deriven, segons les disposicions legals vigents.
5. El titular de la instal·lació haurà de tindre en compte en l'execució del projecte les condicions imposades pels organismes afectats, totes estes se li van notificar oportunament i van ser acceptades.
6. Igualment serà necessària per a l'execució de la instal·lació, l'obtenció de les autoritzacions i les condicions per part dels organismes afectats pel traçat del gasoducte que, en data de la present resolució, no figuren en els expedients administratius tramitats.
En qualsevol moment, Endesa Gas Transportista, SL, estarà obligada a la seua presentació davant d'esta Direcció General d'Energia o davant del Servici Territorial d'Energia d'Alacant si així se li sol·licitara.
7. El termini d'execució de l'obra serà de dotze mesos comptadors des de l'endemà d'aquell en què s'obtinga la disponibilitat legal per a procedir a l'ocupació material de tots els terrenys necessaris per a l'execució de les instal·lacions. No obstant això, amb anterioritat a l'acabament del termini mencionat, Endesa Gas Transportista, SL, podrà sol·licitar una ampliació d'este per mitjà de sol·licitud motivada davant d'esta Direcció General d'Energia.
Tercer
Declarar, en concret, la utilitat pública del gasoducte autoritzat en el punt primer de la present resolució, la qual cosa porta implícita la necessitat d'ocupació dels béns i drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreten en una afecció les finques particulars, incloses en la relació annexa, amb l'abast i els efectes previstos en l'article 107 de la Llei 34/1998, de 7 d'octubre, del Sector d'Hidrocarburs, i els articles 109.1, 110, 111, i 112.3 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
Quart
Publicar i notificar la present resolució, d'acord amb el que establix el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, i es comunica que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, intentada la notificació, no s'haguera pogut realitzar.
La present resolució no és definitiva en via administrativa i contra la qual es podrà interposar recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.
València, 20 de desembre de 2010.- El director general d'Energia: Antonio Cejalvo Lapeña.